În a doua jumătate a anului viitor vor începe lucrările la magistrala de metrou către Aeroportul Otopeni. Este promisiunea făcută, la final de mandat, de ministrul Transporturilor Sorin Buşe. Acesta a anunţat că Executivul a aprobat indicatorii tehnico-economici ai acestei investiţii. Magistrala de metrou va avea o lungime de 14,2 kilometri şi construcţia sa va dura cel puţin până în 2021.

Sorin Buşe, ministrul Transporturilor: „Valoarea totală a investiţiei este de 5,9 miliarde de lei, TVA inclus. Finanţarea se va realiza prin acordul de împrumut încheiat între Guvernul României şi Agenţia Japoneză pentru Cooperare Internaţională şi din fonduri externe nerambursabile, prin Programul POIM 2014-2020, şi de la bugetul de stat. Traseul va avea 12 staţii: Pajura, Expoziţiei, Montreal, Gara Băneasa, Aeroportul Băneasa, Tokyo, Washington, Paris, Bruxelles, Otopeni, I.C. Brătianu şi Aeroport Otopeni.”